Σπαγγέτι με φρέσκια ντομάτα, ελιές και κάππαρη
Μα πόσο ωραία και καλοκαιρινή είναι αυτή η μακαρονάδα. Μόνο ντομάτα, κάππαρη, ελιές και σκόρδο θέλει. Και λίγο βασιλικό για το σερβίρισμα.
500 γρ. σπαγκέτι, 2 μέτρια ξερά κρεμμύδια, κομμένα σε ψιλά καρέ, 3 σκελίδες σκόρδο, λιωμένες, 1 κουτ. γλυκού καυτερό μπούκοβο σε σκόνη (ή όσο καυτερό μάς αρέσει), 5 ώριμες ντομάτες, τριμμένες στη χοντρή πλευρά του τρίφτη, μαζί με το ζουμί τους, 3 κουτ. σούπας κάππαρη, ξαρμυρισμένη και καλά στραγγισμένη, 3 κουτ. σούπας ελιές ψιλοκομμένες, χωρίς το κουκούτσι, 40 ml ελαιόλαδο, αλάτι, φρεσκοτριμμένο πιπέρι, τα φύλλα από 5 - 6 κλωνάρια βασιλικού ψιλοκομμένα
Για να φτιάξουμε τα σπαγγέτι με φρέσκια ντομάτα, ελιές και κάππαρη, ξεκινάμε ζεσταίνοντας σε μια φαρδιά κατσαρόλα το ελαιόλαδο σε δυνατή φωτιά και σοτάρουμε το κρεμμύδι, το σκόρδο και το μπούκοβο για περίπου 2 - 3 λεπτά, μέχρι να ροδίσουν. Ρίχνουμε την ντομάτα και αλατοπίπερο και βράζουμε για 8 - 10 λεπτά, μέχρι να εξατμιστούν τα περισσότερα υγρά και να δέσει ελαφρώς η σάλτσα. Σκορπίζουμε την κάππαρη και τις ελιές και μαγειρεύουμε για άλλα 1 - 2 λεπτά.Παράλληλα, σε μια βαθιά κατσαρόλα με άφθονο αλατισμένο νερό που κοχλάζει, βράζουμε τα ζυμαρικά 2 λεπτά λιγότερο από το χρόνο που αναγράφεται στις οδηγίες της συσκευασίας. Τα στραγγίζουμε και τα αδειάζουμε στην κατσαρόλα με τη σάλτσα. Μαγειρεύουμε για άλλα 1 - 2 λεπτά ανακατεύοντας απαλά, μέχρι να αναμειχθούν.Αποσύρουμε από τη φωτιά, μοιράζουμε τα μακαρόνια στα πιάτα, σκορπίζουμε τον βασιλικό και σερβίρουμε.
Ελιά,Ζυμαρικά,Λαχανικά